ΓΡΑΠΤΗ ΕΡΩΤΗΣΗ E-2253/97 υποβολή: Amedeo Amadeo (NI) προς την Επιτροπή (2 Iουλίου 1997)

Θέμα: ΜΜΕ και βιοτεχνία

Σχετικά με «τη βιοτεχνία και τις μικρομεσαίες επιχειρήσεις» (έγγρ. CES 328/97).

Τα αποτελέσματα της ευρωπαϊκής διάσκεψης για τη βιοτεχνία, του Βερολίνου (26 και 27 Σεπτεμβρίου 1994), καθώς και των φόρουμ για τις μικρές και μεσαίες επιχειρήσεις του Παρισιού (19 και 20 Ιουνίου 1995) και της Μαδρίτης (16 και 17 Νοεμβρίου 1995) θα πρέπει να αναλυθούν προσεκτικά από την Επιτροπή. Η Ευρωπαϊκή Επιτροπή εξάλλου καταρτίζει νέο πρόγραμμα δράσης υπέρ των ΜΜΕ, που υποβλήθηκε ήδη στο Συμβούλιο της Μαδρίτης του Δεκεμβρίου 1995, το οποίο της ζήτησε να εξακολουθήσει τη δράση της στο πεδίο αυτό. Ζητείται από την Ευρωπαϊκή Επιτροπή να επιμείνει στο πρόγραμμα αυτό, και ιδίως στην απλοποίηση των διοικητικών διατυπώσεων.

Απάντηση του κ. Παπουτσή εξ ονόματος της Επιτροπής (4 Σεπτεμβρίου 1997)

Κατόπιν των διαφόρων εκθέσεων που αναφέρθηκαν από το αξιότιμο μέλος, υπήρξε ευρεία πολιτική συναίνεση, όσον αφορά τον σημαντικό ρόλο που διαδραματίζουν οι μικρομεσαίες επιχειρήσεις (ΜΜΕ), στη δημιουργία ανάπτυξης και ευκαιριών θέσεων απασχόλησης στην Κοινότητα. Κατά συνέπεια, μετά το έγγραφο για την πολιτική των ΜΜΕ του Ευρωπαϊκού Συμβουλίου της Μαδρίτης ((ΟΚΕ(95) 2087 )), η Επιτροπή ανακοίνωσε την πρότασή της για ένα τρίτο πολυετές πρόγραμμα 1997-2000 για τις ΜΜΕ στην Ευρωπαϊκή Ένωση ((COM (96)98 τελικό )). Αυτό το πολυετές πρόγραμμα, που εγκρίθηκε από το Συμβούλιο στις 9 Δεκεμβρίου 1996 ((ΕΕ L 6 10.01.1997 )), παρέχει το νομικό και δημοσιονομικό πλαίσιο για τις ειδικές δράσεις πολιτικής της Επιτροπής υπέρ των ΜΜΕ 7 υπεισέρχεται στο πλαίσιο του ευρύτερου ολοκληρωμένου προγράμματος για τις ΜΜΕ ((COM (96)329 τελικό )) που έχει στόχο τον καλύτερο συντονισμό όλων των μέτρων που έχουν επίπτωση στις ΜΜΕ και τον πιο αποτελεσματικό συντονισμό των διαφόρων ενισχύσεων που πραγματοποιούνται σε ευρωπαϊκό επίπεδο υπέρ των ΜΜΕ, καθώς και τη βελτίωση του συντονισμού των δράσεων των κρατών μελών που αφορούν τις ΜΜΕ.

Ένας από τους στόχους προτεραιότητας της επιχειρηματικής πολιτικής της Κοινότητας, που έχει καθοριστεί στο πολυετές πρόγραμμα, είναι η διατήρηση της δέσμευσης υπέρ μιας βελτίωσης και απλούστευσης του επιχειρηματικού περιβάλλοντος. Το συνολικό ετήσιο κόστος των διοικητικών επιβαρύνσεων, στο σύνολο των επιχειρήσεων στην Ευρώπη, εκτιμάται από 150.000 έως 250.000 εκατ. ECU. Η Επιτροπή εν τούτοις παραμένει δεσμευμένη όσον αφορά την ενίσχυση της προσπάθειάς της για μείωση του διοικητικού φόρτου και βελτίωση της κοινοτικής νομοθεσίας που ενδέχεται να έχει επίπτωση στις επιχειρήσεις, ιδιαίτερα στις ΜΜΕ. Η δράση της Επιτροπής για να αντιμετωπίσει το πρόβλημα αυτό προύποθέτει μια πιο αυστηρή εκτίμηση της επίπτωσης της ευρωπαϊκής νομοθεσίας, στις επιχειρήσεις μια μεγαλύτερη συμμετοχή των ΜΜΕ στη φάση κατάρτισης σχεδίων νομοθετικών προτάσεων, μια συχνότερη χρησιμοποίηση της ανάλυσης της σχέσης κόστους-αποτελεσματικότητας ή κόστους-κέρδους, ανάλογα με την περίπτωση, τη συνέχιση της εργασίας της ομάδας για τη βελτίωση και την απλούστευση του επιχειρηματικού περιβάλλοντος για την προώθηση των ανταλλαγών καλύτερων πρακτικών σχετικά με τη διοικητική και κανονιστική απλούστευση, τόσο στο επίπεδο της Κοινότητας όσο και στα κράτη μέλη και έναν καλύτερο συντονισμό των κοινοτικών δράσεων, ώστε να επιτραπεί στις ΜΜΕ να συμμετάσχουν πλήρως στα προγράμματα που τις αφορούν, π.χ. όσον αφορά τις κοινοτικές τεχνολογικές δράσεις έρευνας και ανάπτυξης (RTD).

Τον Απρίλιο του 1997, η Επιτροπή απηύθυνε στα κράτη μέλη τη Σύσταση 97/344/ΕΚ ((Σύσταση της Επιτροπής για βελτίωση και απλούστευση του επιχειρηματικού περιβάλλοντος για έναρξη λειτουργίας επιχειρήσεων της 22.4.1997 - ΕΕ L 145 5.6.1997 )), που καθορίζει τις καλύτερες πρακτικές στον τομέα της βελτίωσης και της απλούστευσης του επιχειρηματικού περιβάλλοντος για τις νεοσυσταθείσες επιχειρήσεις και ορίζει τα μέτρα, για τη φάση έναρξης λειτουργίας που πρέπει να ληφθούν από τις εθνικές αρχές. Συγκεκριμένα η σύσταση επικεντρώνεται στην ανάγκη να περιορισθεί ο διοικητικός φόρτος που επιβαρύνει τις επιχειρήσεις σε φάση έναρξης λειτουργίας και να αποκτήσουν οι δημόσιες διοικήσεις πιο θετική στάση όσον αφορά τα συμφέροντα των επιχειρήσεων. Αυτό προϋποθέτει τη θέσπιση ενός ενιαίου σημείου επαφής για την εγγραφή νέων επιχειρήσεων, την εισαγωγή ενιαίου εντύπου εγγραφής, και ενιαίου αριθμού μητρώου των επιχειρήσεων. Η σύσταση αφορά επίσης την ενίσχυση των επιχειρήσεων κατά τα πρώτα έτη ανάπτυξής τους προτείνοντας την ανάγκη βελτίωσης των διοικητικών διατυπώσεων όσον αφορά τη φορολογία, την κοινωνική ασφάλιση και στατιστικές απαιτήσεις.

Πρόσφατα,το Ευρωπαϊκό Συμβούλιο του Άμστερνταμ επιβεβαίωσε την έντονη ανάγκη για απλούστευση των νομοθετικών και διοικητικών κανονισμών, για τη βελτίωση της ποιότητας της κοινοτικής νομοθεσίας και τη μείωση του διοικητικού φόρτου εργασίας για τις ευρωπαϊκές επιχειρήσεις, ειδικά τις ΜΜΕ. Η Επιτροπή καλείται να δημιουργήσει μια task force για το σκοπό αυτό και να εξετάσει τον τρόπο με τον οποίο μπορεί να ανταποκριθεί θετικά στην πρόσκληση του Συμβουλίου. Η ιδέα της δημιουργίας μιας task force θα βοηθούσε τις εργασίες που έχουν ήδη αναληφθεί στο πλαίσιο της Επιτροπής για τη βελτίωση του επιχειρηματικού περιβάλλοντος, ειδικά των ΜΜΕ και της βιοτεχνίας.